Anselm Kiefer

**Anselmas Kyferis** (, g. 1945 m.) – XX a. antros pusės vokiečių neoekspresionizmo tapytojas, fotografas, skulptorius.

## Biografija

Anselmas Kyferis gimė 1945 m. kovo 8 d. Donauešingene Švarcvalde, Vokietijoje. Jaunystėje mokėsi teisės, 1966 m. pradėjo mokytis dailės pas Peter Dreher Freiburgo Albert-Ludwigs universitete. 1969 m. pratęsė studijas Karlsrujės dailės akademijoje ir sukūrė grupę nuotraukų pavadinimu *Besetzungen* (Okupacijos), kuriose vaizdavo save, atliekantį fašistinį pasveikinimo gestą įvairiose Europos vietovėse. Ši serija atskleidžia menininko domėjimąsi Vokietijos istorijos problematiškumu. Tais pačiais metais įvyko jo pirmoji personalinė paroda galerijoje prie Kaiserplatz Karlsrujėje. 1970 m. A. Kyferis pradėjo studijuoti Diuseldorfo dailės akademijoje, kur sutiko Jozefą Boisą, kurio pasaulėžiūros ir supratimo apie meną buvo paveiktas. Ankstyvieji A. Kyferio paveikslai, pavyzdžiui, „Žiemos peizažas“ (1970) ir „Žmogus miške“ (1973), yra skirti žmogaus kančios ir vienišumo temai. 1973 m. A. Kyferis atliko seriją didelių matmenų paveikslų simboliniais pavadinimais savo namų medinėje palėpėjė Hiopfingeno miestelyje (Baden-Viurtembergas). 1977 m. jis dalyvavo „Documenta 6“ parodoje Kaselyje. Dailininko kūryboje dominavo mistiniai ir mitologiniais motyvai, jis sukūrė kūrinių, skirtų Vokietijos nacistinei praeičiai.

Pagrindinės parodos:

* 1969 m. įvyko pirmoji A. Kyferio personalinė paroda *Galerie am Kaiserplatz* Karlsrujėje;
* 1977, 1982, 1987 m. − jis dalyvavo „Documenta“ parodose Kaselyje;
* 1979 m. − Van Abbemuseum Eindhovene;
* 1980 m. − Venecijos bienalėje;
* 1981 m. − Folkwang muziejuje Esene ir Whitechapel galerijoje Londone;
* 1984 m. − Diuseldorfo Kunsthalėje, Vilė de Paris šiuolaikinio meno muziejuje Paryžiuje ir Izraelio muziejuje Jeruzalėje;
* 1986 m. − Amsterdamo miesto muziejuje;
* 1987 m. − Čikagos dailės institute, Filadelfijos dailės muziejuje, Los Andželo šiuolaikinio meno muziejuje ir Niujorko šiuolaikinio meno muziejuje;
* 1991 m. − Berlyno Naujojoje nacionalinėje galerijoje;
* 1994 m. − Tokijuje, Kiote ir Hirošimoje;
* 1997 m. − Correr muziejuje Venecijoje ir Kapodimontės muziejuje Neapolyje. Jo kūriniai eksponuoti Bilbao Gugenheimo muziejaus atidarymo parodos metu;
* 1998 m. − Karalienės Sofijos muziejuje Madride ir retrospektyvinė kūrinių ant popieriaus paroda Niujorko šiuolaikinio meno muziejuje;
* 2001 m. − Beyeler fonde Bazelyje ir Karališkojoje menų akademijoje Londone;
* 2004 m. − Nacionaliniame archeologijos muziejuje Neapolyje;
* 2007 m. A. Kyferis sukūrė nuolatinę ekspoziciją Luvro muziejuje Paryžiuje;

1992 m. A. Kyferis apsigyveno Baržako miestelyje Prancūzijoje. Jis buvo priimtas į D. Britanijos karališkosios menų akademijos garbės narius, 2002 m. apdovanotas Prancūzijos menų ir literatūros ordinu. Japonijos meno asociacija jį 1999 m. apdovanojo Praemium Imperiale prizu. Nuo 1990-ųjų pabaigos A. Kyferis labiau pradėjo užsiimti skulptūra ir architektūrinių elementų turinčiais kūriniais. 2011 m. Amsterdamo valstybinis muziejus jį pakvietė sukurti kūrinį Rembranto paveikslo „Nakties sargyba“ inspiracijoje bendrai A. Kyferio ir Rembranto kūrinių parodai. A. Kyferis kūryboje teikė pirmenybę didelio formato paveikslams, juose naudojo šviną, stiklo duženas, išdžiovintas gėles, lapus. Dailininkas yra sukūręs meno knygų.

## Kūrinių galerijos

* Niujorko šiuolaikinio meno muziejus
* Teito galerija
* artnet.com
* artsy.net
* Bilbao Gugenheimo muziejus
* ars.mkp.emokykla.lt
## Šaltiniai
* Biografija Bilbao Gugenheimo muziejaus svetainėje
* guggenheim.org/ 

## Nuorodos
* Esė Met muziejaus svetainėje
* „The Guardian“
* „The Guardian“
* Encyclopaedia Britannica